Visserman verdrink toe golwe hom van rotse afslaanArgieffoto Die NSRI het Sondag gesê ŉ visserman is dood toe hy verdrink het ná hy van die rotse afgeslaan is terwyl hy in Hermanus gehengel het. Deon Langenhoven, stasiebevelvoerder van die NSRI by Hermanus, het gesê hul span is omstreeks 10:00 in kennis gestel van die voorval. Die man het glo by Gearing’s Point voor die Windsor Hotel gehengel. Die NSRI het ŉ reddingsboot en reddingswemmers uitgestuur. Die polisie en nooddienste het hulle ook na die toneel gehaas. Die man, ŉ plaaslike visserman in sy vyftigs, is sowat 30 m van die kuslyn af aangetref en is op die boot geplaas. Hy het nie asemgehaal nie en het nie ŉ pols gehad nie. Pulmonêre resussitasie is op die man toegepas terwyl hy na die hawe geneem is waar paramedici die reddingspoging oorgeneem het. “Ongelukkig het alle pogings om die man by te bring misluk en hy is op die toneel dood verklaar. Die polisie doen ŉ geregtelike doodsondersoek,” het Langenhoven gesê.